
BAD LIEUTENANTES

 

Jeg skriver som en av de stygge, for de stygge, de gamle, traktorlesbene, de frigide, de underpulte, de upulbare, de hysteriske, de gærne, alle de som er utestengt fra det store markedet for digge damer. Og jeg starter der for at alt skal være helt klart: Jeg unnskylder meg ikke for noe, jeg klager ikke. Jeg ville ikke bytta plass med noen, for det å være Virginie Despentes virker mer interessant å drive med enn noe som helst annet.

 

Jeg syns det er flott at det også fins kvinner som elsker å forføre, som kan forføre, andre som blir gift, noen som lukter sex, andre som lukter av kakene de gir ungene etter skoletid. Flott at noen er søte og snille, mens andre strutter av kvinnelighet, at noen er unge, smellvakre, andre flørtete og strålende. Jeg er oppriktig glad på vegne av alle de damene som trives med tingenes tilstand. Og det sier jeg uten snev av ironi. Det er bare det at jeg ikke er en av dem. For selvfølgelig ville jeg ikke skrevet det jeg skriver hvis jeg hadde vært pen, så pen at alle menn jeg møtte forholdt seg annerledes til meg. Det er som en kvinnelighetens filleproletar jeg snakker, det var det jeg snakket som i går og fortsetter med i dag. Da jeg gikk på sosialen, skammet jeg meg ikke en døyt over å være utstøtt, jeg var bare sint. Sånn har jeg det også som kvinne: Jeg skammer meg ikke en døyt over at jeg ikke er en digg dame. Derimot er jeg eitrende forbanna over at jeg, fordi jeg er en kvinne som menn ikke er spesielt interessert i, hele tida får beskjed om at jeg ikke burde vært her engang. Vi har alltid eksistert. Selv om det aldri har vært snakk om oss i romaner skrevet av menn, menn som bare dikter opp kvinner de kunne tenke seg å ligge med. Vi har alltid eksistert, vi har aldri snakket. Selv i dag, da kvinner skriver og utgir en drøss med romaner, støter vi sjelden på kvinneskikkelser som har et utiltalende eller middelmådig ytre, kvinneskikkelser som ikke evner å elske menn eller bli elsket av dem. Tvert imot, heltinnene i samtidslitteraturen elsker menn, de treffer dem uten problemer, ligger med dem etter to kapitler, kommer på fire linjer og elsker sex, hele gjengen. Kvinnelighetens taperskikkelser vekker ikke bare sympati hos meg, de er helt essensielle for meg. Akkurat som den sosiale, økonomiske og politiske taperskikkelsen. Jeg foretrekker dem som ikke får det til, av den gode og enkle grunn at jeg ikke får det spesielt bra til selv. Og fordi det generelt er mer humor og oppfinnsomhet å spore på vår side. Når du ikke har det som skal til for å gå rundt og strutte av selvtillit, blir du gjerne mer kreativ. Som dame er jeg mer King Kong enn Kate Moss. Jeg er en sånn kvinne som man ikke gifter seg med, ikke får barn med, jeg snakker i kraft av å være en kvinne som alltid er for mye av det hun er, for aggressiv, for høylytt, for tjukk, for brutal, for rufsete, alltid for mandig, får jeg høre. Men det er nettopp de maskuline egenskapene mine som gjør meg til noe annet enn bare enda et sosialt kasus. Alt jeg elsker ved livet mitt, alt som har redda meg, kan jeg takke maskuliniteten min for. Det er altså herfra jeg skriver, som en kvinne som ikke evner å tiltrekke seg menns oppmerksomhet, tilfredsstille det mannlige begjær eller nøye seg med en plass i skyggen. Det er herfra jeg skriver, som en kvinne som ikke er attraktiv, men ambisiøs, tiltrukket av penger jeg tjener selv, tiltrukket av evnen til å gjøre eller nekte å gjøre noe, mer tiltrukket av bylivet enn av hjemmelivet, alltid sugen på opplevelser og aldri fornøyd med bare å få servert andres gjenfortellinger av dem. Jeg har null interesse av å pirre menn som ikke pirrer meg. Det har aldri vært åpenbart for meg at attraktive damer har det så himla gøy. Jeg har alltid følt meg stygg, og det lever jeg greit med, særlig siden det har spart meg for et møkkaliv der jeg har måttet drasse på velmenende typer som aldri ville tatt meg med bakom Vosges-fjellenes blå rand. Jeg liker meg selv sånn, mer begjærssubjekt enn begjærsobjekt. Så jeg skriver herfra, som en av de usolgte damene, de rare, de som har skinna seg, de som ikke kan kle seg, de som er redde for å lukte vondt, de som har råtne tenner, de som ikke vet hvordan man gjør ting, de som menn er nådeløse mot, de som kunne pult alle som ville hatt dem, de feite horene, de unge tøytene, damer som alltid er tørre i fitta, de som har mage, de som gjerne skulle vært menn, de som betrakter seg som menn, de som drømmer om å bli pornostjerner, de som gir fullstendig faen i menn, men er interessert i damene deres, de som har diger rumpe, de som har stive, svarte hår og ingen planer om å fjerne dem, kvinner som er brutale, bråkete, de som ødelegger alt på sin vei, de som ikke liker parfymerier, de som bruker altfor rød leppestift, de som ikke har kropp til å kle seg som sexbomber, men dør av lyst til det, de som vil gå med herreklær og bart i gata, de som vil vise alt, de som er blyge fordi de har komplekser, de som ikke kan si nei, de som blir låst inne for å kues, de som vekker frykt, de som vekker medynk, de som ikke vekker lyst, de som er slappe i huden, har fjeset fullt av rynker, de som drømmer om ansiktsløftning, fettsuging eller knekt nese så de kan få en ny, men ikke har penger til det, de som ikke likner grisen, de som ikke blir beskytta av andre enn seg selv, de som ikke vet hvordan de skal gi trygghet, de som driter i ungene sine, de som drikker til de kravler rundt på bargulvet, de som ikke kan styre seg; og mens jeg er i gang, så skriver jeg også for de mennene som ikke har lyst til å være beskyttere, de som gjerne skulle vært det, men ikke vet hvordan, de som ikke kan slåss, de som griner for ingenting, de som ikke er ambisiøse, ikke konkurransedrevne, ikke velutstyrte, ikke aggressive, de som er engstelige, sjenerte, sårbare, de som heller ville stelt hjemme enn å gå på jobb, de som er tandre, skalla, for fattige til å få napp, de som lengter etter å bli pult, de som ikke vil ta ansvar, de som er redde alene om kvelden.

For idealet om den hvite kvinnen som er sexy uten å være horete, gift uten å være selvutslettende, yrkesaktiv, men ikke så framgangsrik at hun overstråler mannen sin, slank uten å ha et nevrotisk forhold til mat, evig ung uten å la seg skamfere av plastiske kirurger, strålende mor uten å bli oppslukt av bleier og lekser, flink vertinne, ikke gammeldags husmor, kultivert, men ikke like mye som en mann – denne lykkelige, hvite kvinnen som vi stadig får slengt i fleisen, og som vi liksom skal anstrenge oss for å likne på, selv om det virker som hun jobber ræva av seg uten å få noe særlig igjen for det, henne har jeg uansett aldri støtt på, ikke noe sted. Jeg tror faktisk ikke hun fins.




 

«Tvert imot, hvis kvinner ikke hadde noen eksistens utenfor skjønnlitteratur skrevet av menn, ville man forestille seg dem som personer av største betydning; svært ulike, heroiske og nedrige; storartede og smålige; uendelig vakre og ufattelig heslige; like betydningsfulle som mannen, ja, mer betydningsfulle, mener noen. Men dette er kvinnen i skjønnlitteraturen. I virkeligheten ble hun, som professor Trevelyan sier, låst inne, slått og slengt veggimellom.»

VIRGINIA WOOLF, Et eget rom, 1929

